صفوی‌لر یا دا صفوی ایمپیراتورلوغو و یا صفوی دؤولتی — ۱۵۰۱–۱۷۳۶ میلادی ایللر آراسیندا باتی آسیا منطقه‌سینده بیر حؤکومت ایمیش. بو حؤکومتین اساسی صفوی خاندانی طرفیندن قویولموشدور   و حؤکومتین اراضی‌سی بوگونکو ایران، آذربایجان جومهوریتی، ارمنیستان، افغانیستان، پاکیستان، بحرین، گورجوستان‌ین دوغو قیسمتلری، تورکمنیستان‌ین گونئی قیسمتلری و هابئله بعضی دؤورلرده عراق و کویت اؤلکه‌لرینه ده شامیل اولارمیش. صفوی‌لر آغ‌قویونلولار و شیروان‌شاه‌لار دؤولتلرینه سون قویموش، شئیبانی‌لر، عثمانلی‌لار و افغان‌لارلا جیدی موحاریبه‌لر آپارمیشلار.